Misdaadkrisis in SA noodsaak ŉ dringende veiligheidsberaadArgieffoto: Kent Williamson Die misdaadkrisis in die land groei daagliks en die polisie het klaarblyklik nie die vermoë om dit hok te slaan nie. Dr. Chris de Kock, ŉ onafhanklike misdaadontleder, het onlangs gesê die polisie se ‘Back to Basics’-strategie werk nie doeltreffend genoeg nie én dit behoort dringend hersien te word. De Kock het misdaadstatistieke van 1 April tot 31 Desember 2016 ontleed en vergelyk met misdaadsyfers van 2003. Die ontleding is gedoen nadat die ministerie in die parlement gesê het hoewel moorde en poging tot moorde gestabiliseer het, het trio-misdade (huisrooftogte, sakerooftogte en motorkapings) skerp gestyg. Die burgerregte-organisasie AfriForum het, in die lig van hierdie kommerwekkende tendense en die algemene publiek se vrese en verlies aan vertroue in misdaadbekamping, besluit om, in samewerking met die Solidariteit Beweging, ŉ veiligheidsberaad te hou met die tema: Kom ons maak ons strate veilig! Lede van AfriForum, die Solidariteit Beweging en die publiek word uitgenooi om die beraad by te woon, wat op Saterdag 6 Mei van 9:00 tot 14:30 by die Voortrekker Monument in Pretoria gehou sal word. Registreer by www.veiligheidsberaad.co.za. Ian Cameron, hoof van gemeenskapsveiligheid by AfriForum, meen die beraad is dringend nodig, omdat gemeenskappe van Suid-Afrika moet saamwerk om vryheid, voorspoed en veiligheid in die land te verseker. Die doel van die beraad is ook om AfriForum se veiligheidstrategie, genaamd Projek Nehemia, bekend te stel, wat nasionaal ingestel gaan word. Die projek fokus spesifiek op die aanslag wat gemeenskappe binne die wetlike raamwerk teen geweldenaars moet voer. Die strategie is inklusief en het ten doel om alle gemeenskappe met inligtingsbestuur en misdaadvoorkoming te help deur middel van ŉ nasionale netwerk. Die beraad sal fokus op: Kundiges uit die Solidariteit Beweging en die publiek gaan verskeie kwessies tydens die beraad bespreek, waaronder internasionale voorbeelde van gemeenskapsamewerking teen misdaad, sinergie tussen gemeenskappe en staatsinstansies, die bestuur van gemeenskapstrukture en die rol van die burgerlike samelewing in die stryd teen misdaad. Daar sal ook ŉ spreker wees wat die situasie in Zimbabwe sal toelig en wat moontlik kan gebeur as Suid-Afrikaners nie nou opstaan nie. (Inligting soos verskaf deur Africa Check)